Viisakeeld Vene kodanikele ajas Kremli meedia keema – Propastop
15.08.2022
Teisipäeval, 9. augustil registreeris Vene meediat jälgiv robot Propamon 67 Eestiga seotud mainimist, mis on väga kõrge arv. Kajastused olid ajendatud peamiselt Eesti peaminister Kaja Kallase Twitteri säutsust, kus ta kutsus üles lõpetama Schengeni viisade väljastamise Venemaa kodanikele.
Venemaa kodanikele viisade väljastamise lõpetamise teema areng hoidis Eestit Kremli propagandameedia aktiivse tähelepanu all kuni pühapäevani ja on tõenäoline, et aktiivne vastukaja jätkub ka sellel nädalal.
Kinni haarati ka Yana Toomi intervjuust ETV+ saates „Suvine horisont“, kus Toom ütles, et me „näeme veidi nõrgamõistuslikud välja“, kui üritame keelata teiste Euroopa Liidu riikide poolt väljastatud viisaomanike sisenemist riiki. Väljaanne Nezavissimaja Gazeta kajastas seda intervjuud pealkirjaga „Eesti keeld venelastele viisade väljastamise kohta on dementsuse kehastus – EP liige“.
Eraldi artikleid avaldati ka sotsiaalmeedia üldisest reaktsioonist Kallase säutsule. Näiteks kirjutas Izvestija, kuidas Twitteri kasutajad kritiseerisid Kallase seisukohta väga karmilt, tuues välja kaks näidet, kellest üks oli nähtavasti Inglismaal elav Venemaa kodanik, kes hakkab taotlema septembris viisat, et minna oktoobris toimuvasse pulma. Teine kommenteerija ütles, et poliitikute ülesanne peaks olema inimeste ühendamine, mitte lahutamine.
Regnum tegi ülevaate VKontakte platvormil postitatud reaktsioonidest, pannes artikli pealkirjaks dramaatilise tsitaadi „Natsid ekstaasis“. Artiklis toodi välja mitmete VKontakte kasutajate postitused, mis püüdsid luua seoseid Kallase ja natsismi vahel ning „ühe Austria kunstniku“ endaga. Artikli autor kirjutas, et kui Euroopa Liidu liidrid lähevad kaasa eesti peaministri üleskutsega, näeme me millegi sündi, mis on sarnane natsi-Saksamaaga.
Teised väljatoodud postitused rõhutasid Eesti väiksust ja Venemaa suurust ja võimu.
Eesti plaani viisade väljastamisest loobuda  kommenteerisid julgeolekunõukogu aseesimees Dmitri Medvedjev, välisministeeriumi kõneisik Maria Zahharova, föderatsiooninõukogu liige Vladimir Džabarov jt. Nende sõnavõttudeski veeti paralleele natsismi või rassismiga, Eestit ähvardati nii kaudselt kui otsesõnu, rünnati ja solvati ka isiklikult Kaja Kallast. Kõiki neid sõnavõtte võimendas Kremli meedia arvukalt, mis kokku andiski ühe viimaste aastate tulisema Eesti sarjamise Kremli propagandameedias.
Kokkuvõttes võib öelda, et Venemaa kodanike viisakeeld läheb valusalt korda nii Kremli võimuladvikule kui ka Idanaabri elanikele. Võib isegi öelda, et see teema varjutas Narva tankimonumendi teisaldamise plaane saatvad propagandarünnakud.
Pildid: kuvatõmmised